A Bizottság határozata

(2003. március 7.)

a 2037/2000/EK európai parlamenti és tanácsi rendeletnek a halon 1301 és halon 1211 felhasználása tekintetében történő módosításáról

(az értesítés a C (2003) 691. számú dokumentummal történt)

(2003/160/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2039/2000/EK rendelettel [1] módosított, az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendeletre [2], és különösen annak 4. cikke (4) bekezdésének iv. pontjára,

mivel:

(1) A Bizottság a 2037/2000/EK európai parlamenti és tanácsi rendelet 4. cikke (4) bekezdésének iv. pontjában előírt felülvizsgálat során, és a katonai és más érdekelt felekkel folytatott konzultációt követően az alábbiakat állapította meg a halon 1301 és a halon 1211 használatával kapcsolatban.

(2) A halon 1301-et jelenleg az F-16-os vadászrepülőgépek üzemanyagtartályának védelmére használják. Jelenleg nem áll rendelkezésre más olyan anyag, amely vadászrepülőgép üzemanyagtartályának védelméhez elfogadható térfogat-súly arányban alkalmas lenne tűz eloltására és robbanás elfojtására. Az F-16-os vadászrepülőgépeken a belátható jövőben valószínűleg, 2003. december 31. előtt pedig, amikor a 2037/2000/EK rendelet 4. cikke (4) bekezdésének v. pontja szerint minden olyan felhasználást, amelyre vonatkozóan nem állapítottak meg felmentést, be kell szüntetni, biztosan nem kerül sor alternatív megoldás rendszerbe állítására. A halon felmentésben részesített felhasználásának a 2037/2000/EK rendelet VII. mellékletében szereplő jegyzékét ezért ki kell egészíteni a halon 1301-nek ezzel a felhasználásával.

(3) Jelenleg a halon 1301-et és a halon 1211-et katonai szárazföldi és vízi járművekben a személyzet által használt helyiség és a gépház védelmére egyaránt használják. A 2037/2000/EK rendeletben előírt felmentés azonban csak a halon 1301 használatára vonatkozik. A katonai eszközök átállítása a halon 1211 használatáról a halon 1301 használatára költséges lenne, és az ózonréteg védelme szempontjából ellentétes hatással járna, mivel a halon 1301-nek több mint háromszor nagyobb az ózonlebontó képessége, mint a halon 1211-nek. Ezen kívül a pénzügyi források átcsoportosítása az eszközök halon 1301 használatára való átalakításához nagy valószínűséggel késleltetné az ózonlebontó képességgel nem rendelkező alternatívák kifejlesztését. A halon felmentésben részesülő felhasználásának a 2037/2000/EK rendelet VII. mellékletében szereplő jegyzékét ezért ki kell egészíteni a halon 1211 katonai szárazföldi és vízi járművekben, a személyzet által használt helyiség és a gépház védelmét szolgáló felhasználásával.

(4) A 2037/2000/EK rendeletet ezért ennek megfelelően módosítani kell.

(5) Az e határozatban előírt intézkedések összhangban vannak a 2037/2000/EK rendelet 18. cikkének (1) bekezdésével létrehozott bizottság véleményével,

ELFOGADTA EZT A HATÁROZATOT:

1. cikk

A 2037/2000/EK rendelet VII. mellékletének helyébe e határozat melléklete lép.

2. cikk

Ennek a határozatnak a tagállamok a címzettjei.

Kelt Brüsszelben, 2003. március 7-én.

a Bizottság részéről

Margot Wallström

a Bizottság tagja

[1] HL L 244., 2000.9.29., 26. o.

[2] HL L 244., 2000.9.29., 1. o.

--------------------------------------------------

MELLÉKLET

A 2037/2000/EK rendelet VII. mellékletének helyébe a következő szöveg lép:

VII. MELLÉKLET

Halon kritikus alkalmazása

A halon 1301 felhasználása

- repülőgépeken a legénységi fülkék, hajtóműgondolák, rakterek és az üzemanyagtartály és a repülőgép külső burkolata közötti tér védelmére, valamint az üzemanyagtartály védelmére,

- katonai szárazföldi és vízi járművekben a személyzet által használt helyiség és a gépház védelmére,

- olyan, emberek tartózkodási helyéül szolgáló helyeknek a védelmére, ahová gyúlékony folyadékok, illetve gázok juthatnak a katonai és olaj-, gáz- és vegyipari ágazatban, valamint meglévő teherhajókon,

- fegyveres testületekhez tartozó vagy más nemzetbiztonsági szempontból alapvető fontosságú, meglévő, személyzettel ellátott kommunikációs és parancsnoki központok védelmére,

- olyan helyiségek védelmére, ahol fennállhat a radioaktív anyagok szétszóródásának a veszélye,

- a Csatorna Alagútban és az azzal kapcsolatos létesítményekben és guruló vasúti állományban.

A halon 1211 felhasználása:

- katonai szárazföldi és vízi járművekben a személyzet által használt helyiség és a gépház védelmére,

- repülőgép fedélzeten használt kézi tűzoltó készülékekben és a hajtóművek beépített tűzoltó berendezéseiben,

- repülőgépeken a legénységi fülkék, hajtóműgondolák, rakterek és az üzemanyagtartály és a repülőgép külső burkolata közötti tér védelmére,

- tűzoltók által a kezdeti tűzelfojtáshoz használt, a személyes biztonság szempontjából fontos tűzoltó készülékekben,

- személyeken használt katonai és rendőrségi tűzoltó készülékekben.

--------------------------------------------------